Δυσάρεστα είναι τα νέα που φτάνουν στα κεντρικά του «Κουλουριού» σχετικά με την επίτευξη της παγκόσμιας ειρήνης, τουλάχιστον σε ότι αφορά το προσεχές μέλλον.

Συγκεκριμένα, όπως επιβεβαιώνουν διακεκριμένοι κοινωνιολόγοι, διεθνολόγοι αλλά και επιστήμονες της θεολογίας, ο πλανήτης μας βρίσκεται ακόμη αρκετές εκατοντάδες χιλιάδες προσευχές μακριά από την ειρήνη σε όλα τα μήκη και τα πλάτη του. Μάλιστα, φαίνεται πως απαιτούνται οι προσευχές πιστών εκ μέρους όλων των θρησκειών ώστε να κατακτηθεί κάποια στιγμή ο πολυπόθητος στόχος.

«Έχουμε σίγουρα βρει το δρόμο, μένει πλέον να τον διανύσουμε. Φοβάμαι όμως πως η διαδρομή θα είναι μεγάλη. Απαιτούνται ολόκληρα μερόνυχτα πίστης και προσευχής για να μας ακούσουν οι Θεοί όλων αυτών των διαφορετικών θρησκειών. Οι συνεχείς προσευχές για χάρη του Παρισιού τα τελευταία 24ωρα σίγουρα βοηθούν, όμως δεν είναι αρκετές. Απαιτείται εντατικοποίηση των προσευχών από όλους μας για να έρθει η ηρεμία και η παγκόσμια ειρήνη και να πάψουν οι άπιστοι να μας αναγκάζουν σε βήματα προς τα πίσω», τόνισε ο Λετονός ειδικός σε θέματα προσευχής και πίστης, δρ. Κλάους Γουίλχορστ, για να συνεχίσει:

«Καλούμε τους χριστιανούς να προσεύχονται λίγο περισσότερο, διότι μεταξύ μας, είναι γνωστό ότι οι δικές τους προσευχές μετράνε λίγο περισσότερο, αφού έχουν πιο καλό Θεό από τους υπόλοιπους. Οι υπόλοιποι δεν καταλαβαίνουμε καλά-καλά τι λένε. Καταβάλλουμε πάντως τεράστιες προσπάθειες για να κατανοήσουμε τους λόγους που παρά τις προσευχές μας τόσα κακά συνεχίζουν να πλήττουν τη Γη. Προς το παρόν μοιάζει απλά παράλογο».

Πλέον, είναι στο χέρι όλων των πιστών του πλανήτη να προσεύχονται ακόμη περισσότερο, ώστε όλες οι άσχημες καταστάσεις που ταλαιπωρούν τον κόσμο μας να εξαφανιστούν. Το «Κουλούρι» παρακολουθεί με ενδιαφέρον την εξέλιξη της συγκλονιστικής αυτής προσπάθειας και θα σας κρατάει όπως πάντα ενήμερους.